b"\n_START_ARTICLE_\nAvril Lavigne\n_START_SECTION_\nZgodnje \xc5\xbeivljenje\n_START_PARAGRAPH_\nAvril Ramona Lavigne se je rodila v Bellevilleu, Ontario, Kanada. Njen o\xc4\x8de, Jean-Claude Lavigne, Francoz, jo je poimenoval \xc2\xbbAvril\xc2\xab\xc2\xa0po francoski besedi za mesec \xc2\xbbapril\xc2\xab. Pri dveh letih je skupaj s svojo mamo, Judith-Roseanne \xc2\xbbJudy\xc2\xab\xc2\xa0(rojena Loshaw), za\xc4\x8dela peti v cerkvi. Potem, ko jo je sli\xc5\xa1ala peti pesem\xc2\xa0\xc2\xbbJesus Loves Me\xc2\xab, je njena mama prepoznala talent svoje dveletne h\xc4\x8derke. Ima starej\xc5\xa1ega brata, Matthewa, in mlaj\xc5\xa1o sestro, Michelle, oba pa sta jo zaradi petja v otro\xc5\xa1tvu dra\xc5\xbeila. O tem je Avril Lavigne kasneje povedala: \xc2\xbbMoj brat je v\xc4\x8dasih skoraj podrl steno, ker sem se uspavala s petjem, on pa je mislil, da je nadle\xc5\xbeno.\xc2\xab_NEWLINE_Ko je bila Avril Lavigne stara pet let, se je njena dru\xc5\xbeina preselila v Napanee, Ontario, mestece s pribli\xc5\xbeno 5.000 prebivalci. \xc4\x8ceprav je imela te\xc5\xbeave s koncentracijo v \xc5\xa1oli, v\xc4\x8dasih so jo celo pregnali iz razreda zaradi mote\xc4\x8dega vedenja, so jo star\xc5\xa1i podpirali pri petju. Njen o\xc4\x8de ji je kupil mikrofon, bobne, sintetizator in ve\xc4\x8d kitar, vse skupaj pa so postavili v studio v njihovi gara\xc5\xbei. Pri \xc5\xa1tirinajstih so jo star\xc5\xa1i prvi\xc4\x8d peljali na u\xc4\x8dne ure petja. Nastopala je na raznih mestnih prireditvah s country glasbo, kjer je pela pesmi Gartha Brooksa, glasbene skupine The Dixie Chicks in Shanie Twain. Pri\xc4\x8dela je s pisanjem lastnih pesmi. Njena prva pesem, \xc2\xbbCan't Stop Thinking About You\xc2\xab, je govorila o najstni\xc5\xa1ki zaljubljenosti, fanta, o katerem je pesem govorila, pa je opisala kot \xc2\xbbkar osladno lu\xc5\xa1tkanega.\xc2\xab_NEWLINE_Leta 1999 je Avril Lavigne zmagala na radijskem tekmovanju in za nagrado je smela nastopiti na odru ob kanadski pevki Shanii Twain v centru Corel (sedaj arena Scotiabank Place) v Ottawi pred 20.000 ljudmi. Skupaj sta zapeli pesem\xc2\xa0\xc2\xbbWhat Made You Say That\xc2\xab in po nastopu ji je Shania Twain povedala, da bo nekega dne \xc2\xbbzelo slavna pevka.\xc2\xab Med nastopom v gledali\xc5\xa1\xc4\x8du Lennox jo je opazil lokalni pevec folka, Stephen Medd. Dovolil ji je, da je zapela spremljevalne vokale za njegovo pesem \xc2\xbbTouch the Sky\xc2\xab\xc2\xa0z albuma Quinte Spirit (1999). Nato je zapela \xc5\xa1e spremljevalne vokale za njegovi pesmi \xc2\xbbTemple of Life\xc2\xab\xc2\xa0in \xc2\xbbTwo Rivers\xc2\xab\xc2\xa0z njegovega naslednjega albuma, My Window to You, ki je iz\xc5\xa1el leta 2000. Decembra 1999 jo je med prepevanjem country pesmi pred knjigarno Chapters v Kingstonu, Ontario, odkril njen prvi mened\xc5\xbeer, Cliff Fabri. Njene demo posnetke je poslal mnogim zalo\xc5\xbebam in kmalu je Avril Lavigne pri\xc4\x8dela hoditi na sestanke z najrazli\xc4\x8dnej\xc5\xa1imi producenti. Mark Jowett, solastnik kanadske zalo\xc5\xbebe Nettwerk, je bil eden izmed tistih, ki je prejel karaoke posnetek Avril Lavigne, posnet v gara\xc5\xbei njenih star\xc5\xa1ev. Mark Jowett ji je uredil sre\xc4\x8danje s Petrom Zizzom poleti leta 2000 v New Yorku, kjer je napisala pesem \xc2\xbbWhy?\xc2\xab. Avril Lavigne je na njenem potovanju do New Yorka opazil predstavnik zalo\xc5\xbebe Arista Records._NEWLINE_V poznih najstni\xc5\xa1kih letih je Avril Lavigne \xc5\xbee ugotovila, da se popolnoma ujema s \xc2\xbbskejterskim\xc2\xab\xc2\xa0kli\xc5\xa1ejem, prisotnim na srednji \xc5\xa1oli njenega doma\xc4\x8dega mesta, zato je to podobo prenesla tudi v svoj prvi glasbeni album, a \xc4\x8deprav je v rolkanju u\xc5\xbeivala, se je v \xc5\xa1oli po\xc4\x8dutila negotovo. Takoj po tem, ko je podpisala pogodbo z zalo\xc5\xbebo Arista Records, je zapustila srednjo \xc5\xa1olo in se nameravala osredoto\xc4\x8diti na svojo glasbeno kariero, ne da bi o tem prej sploh obvestila star\xc5\xa1e.\xc2\xa0\xc2\xbb[Pogodbe z glasbeno zalo\xc5\xbebo] za ni\xc4\x8d na svetu ne bi zavrnila,\xc2\xab\xc2\xa0je o situaciji povedala nekaj let kasneje. \xc2\xbbO tem sem sanjala \xc5\xbee vse \xc5\xbeivljenje. Moji star\xc5\xa1i so vedeli, kako zelo sem si tega \xc5\xbeelela in koliko truda sem v to vlo\xc5\xbeila.\xc2\xab Potem, ko je podpisala pogodbo s svojo prvo glasbeno zalo\xc5\xbebo, se je Avril Lavigne preselila na Manhattan, New York.\n_START_SECTION_\nPrihajajo\xc4\x8di projekti\n_START_PARAGRAPH_\nTri mesece po izidu albuma Goodbye Lullaby je Avril Lavigne oznanila, da je \xc5\xbee pri\xc4\x8dela s snemanjem svojega petega glasbenega albuma, za katerega je \xc5\xbee napisala osem pesmi. Dejala je, da bo album glasbeno nasprotje albuma Goodbye Lullaby. Razlo\xc5\xbeila je:\xc2\xa0\xc2\xbb[Album Goodbye Lullaby] je bil bolj mehek, [a] naslednji bo spet pop in bolj zabaven. Imam \xc5\xbee pesem, ki jo bom izdala kot singl, le \xc5\xa1e posneti jo moram!\xc2\xab Kasneje, julija 2011 je razkrila, da se dve pesmi z albuma imenujeta \xc2\xbbFine\xc2\xab\xc2\xa0in \xc2\xbbGone.\xc2\xab\xc2\xa0Obe pesmi so nameravali vklju\xc4\x8diti na album Goodbye Lullaby, vendar nazadnje nista iz\xc5\xa1li._NEWLINE_Peti album Avril Lavigne naj bi iz\xc5\xa1el \xc5\xbee leta 2012, \xc2\xbbveliko prej, kot si lahko predstavljate.\xc2\xab\xc2\xa0Kakorkoli \xc5\xbee, tega nista potrdili ne Avril Lavigne ne njena zalo\xc5\xbeba. Septembra 2011 je dejala, da ima \xc2\xbbnekaj\xc2\xab\xc2\xa0pesmi z albuma \xc5\xbee posnetih, v intervjuju z radijsko postajo Virgin Radio 96 mesec dni kasneje pa je povedala, da se bo snemanje albuma pri\xc4\x8delo januarja 2012. V zadnjih intervjujih je potrdila, da je zamenjala zalo\xc5\xbebo; njen naslednji album bo izdala zalo\xc5\xbeba Epic Records, ki jo sedaj vodi L.A. Reid.\n_START_SECTION_\nGlasbeni slog in pisanje pesmi\n_START_PARAGRAPH_\nTeme glasbe Avril Lavigne ve\xc4\x8dkrat govorijo o samoemancipaciji z \xc5\xbeenskega ali najstni\xc5\xa1kega vidika. Sama pravi, da njene pesmi govorijo o tem, da je pomembno \xc2\xbbbiti, kar si, ne glede na vse in da mora\xc5\xa1 slediti svojim sanjam, pa \xc4\x8deprav so nore in ti ljudje govorijo, da se nikoli ne bodo uresni\xc4\x8dile.\xc2\xab Preko svojega debitantskega albuma, Let Go, je izdala v glavnem manj komercialne pesmi, kot je\xc2\xa0\xc2\xbbLosing Grip,\xc2\xab\xc2\xa0namesto radiu prijaznih singlov, kot je\xc2\xa0\xc2\xbbComplicated,\xc2\xab\xc2\xa0saj so \xc2\xbbpesmi, ki sem jih napisala s skupino The Matrix \xe2\x80\xa6 so bile dobre za prvi album, a sedaj ne \xc5\xbeelim ve\xc4\x8d ustvarjati popa.\xc2\xab Drugi album, Under My Skin, je vklju\xc4\x8deval pesmi z globljimi osebnimi temami. Avril Lavigne je razlo\xc5\xbeila: \xc2\xbbVeliko sem prestala in o tem \xc5\xbeelim govoriti \xe2\x80\xa6 Govoriti \xc5\xbeelim o fantih, zmenkih in razmerjih.\xc2\xab Njen naslednji album, The Best Damn Thing, pa ni vklju\xc4\x8deval osebnih pesmi. \xc2\xbbNekatere pesmi, ki sem jih napisala, mi sploh niso ni\xc4\x8desar pomenile,\xc2\xab\xc2\xa0je dejala Avril Lavigne. \xc2\xbbNe govorijo o osebnih re\xc4\x8deh, ki jih prestajam.\xc2\xab Dejala je, da je album objektivno pisala zato, da bi ustvarila \xc2\xbbzabaven\xc2\xab\xc2\xa0album. \xc4\x8cetrti glasbeni album, Goodbye Lullaby, je bil veliko bolj oseben od njenih prej\xc5\xa1njih albumov. Avril Lavigne je album opisala kot \xc2\xbbveliko globlji. Vse pesmi so zelo \xc4\x8dustvene.\xc2\xab_NEWLINE_Med odra\xc5\xa1\xc4\x8danjem je Avril Lavigne poslu\xc5\xa1ala glasbenike, kot so Blink-182, Goo Goo Dolls, Matchbox Twenty in Shania Twain, nanjo pa naj bi vplivali tudi Courtney Love in Janis Joplin. Zaradi teh vplivov, mediji njen glasbeni \xc5\xbeanr in slog pogosto opisujejo kot punk, \xc4\x8deprav sama to zanika. Njen kitarist in dobri prijatelj, Evan Taubenfeld, je povedal: \xc2\xbbVeliko ljudem ta predmet predstavlja ob\xc4\x8dutljiv predmet, a dejstvo je, da Avril Lavigne ni punkerka, \xc4\x8deprav si je ob prihodu na sceno ustvarila to podobo. Ustvarjala je pop punk glasbo in mediji so dokon\xc4\x8dali ostalo.\xc2\xab Avril Lavigne je o stvari povedala: \xc2\xbbOzna\xc4\x8dili so me za jezno dekle, upornico \xe2\x80\xa6 In jaz sploh nisem tak\xc5\xa1na.\xc2\xab_NEWLINE_Ve\xc4\x8dina kritikov njen slog opisuje kot nekaj med teen pop in pop punkom: revije, kot so The New York Times, Rolling Stone, NME, MusicMight, IGN in Popmatters so njeno glasbo opisali kot me\xc5\xa1anico med rockom, pop punkom in teen popom. influenced by a post-grunge sound. Obvlada kme\xc4\x8dki punk/jezna in uporni\xc5\xa1ka najstnica teen ima veliko privilegijev, (\xe2\x80\xa6) Avril Lavigne s slovarjem, sve\xc5\xbee poro\xc4\x8dena dvaindvajsetletnica se obupano \xc5\xbeeli otresti pop/punk preteklosti...[http://www.popmatters.com/pm/review/avril-lavigne-the-best-damn-thing/ z neustavljivim pop-punk je njen debitantski album eden izmed njenih najbolj\xc5\xa1ih trenutkov (\xe2\x80\xa6) Album vklju\xc4\x8duje veliko mo\xc4\x8dnih pop-punk zvokov (\xe2\x80\xa6) Tisti, ki imate gnile zobe zaradi sladkega popa, jo boste obo\xc5\xbeevali|publisher=Music.ign.com|accessdate=17. oktober 2011}} (v angle\xc5\xa1\xc4\x8dini)</ref>_NEWLINE_\xc4\x8ceprav je Avril Lavigne zanikala, da je jezna, je v mnogih intervjujih izrazila jezo, ker mediji ne spo\xc5\xa1tujejo njenega pisanja pesmi. \xc2\xbbSem tekstopiska in ne bom sprejela, da mi ljudje to \xc5\xbeelijo vzeti,\xc2\xab\xc2\xa0je dejala. Kljub temu so \xc4\x8dez celo njeno kariero dvomili v njene sposobnosti pisanja pesmi. Trio tekstopiscev, The Matrix, s katerim je Avril Lavigne napisala veliko pesmi za svoj debitantski album, je trdil, da so pesmi, kot so \xc2\xbbComplicated,\xc2\xab\xc2\xa0\xc2\xbbSk8er Boi\xc2\xab\xc2\xa0in\xc2\xa0\xc2\xbbI'm with You,\xc2\xab\xc2\xa0pravzaprav napisali sami. Avril Lavigne je to zanikala in trdila, da je bila primarna avtorica vseh pesmi z albuma. \xc2\xbbSodelovala sem pri pisanju vseh pesmi,\xc2\xab\xc2\xa0je povedala. Leta 2007 je Chantal Kreviazuk, tekstopiska, ki je z Avril Lavigne sodelovala pri pisanju njenega drugega glasbenega albuma, je Avril Lavigne obto\xc5\xbeila plagiatorstva in kritizirala njen na\xc4\x8din pisanja. \xc2\xbbAvril v resnici ne sede in napi\xc5\xa1e kak\xc5\xa1ne pesmi,\xc2\xab\xc2\xa0je dejala. Avril Lavigne je dejala, da so te obto\xc5\xbebe \xc2\xbbsme\xc5\xa1ne\xc2\xab\xc2\xa0in da Chantal Kreviazuk \xc5\xbeeli \xc2\xbbuni\xc4\x8diti\xc2\xab\xc2\xa0njen ugled. Chantal Kreviazuk se je kasneje opravi\xc4\x8dila: \xc2\xbbAvril je odli\xc4\x8dna tekstopiska in v \xc4\x8dast mi je bilo sodelovati z njo.\xc2\xab Kmalu zatem je Tommy Dunbar, ustanovitelj glasbene skupine Rubinoos iz sedemdesetih, to\xc5\xbeil Avril Lavigne, njeno zalo\xc5\xbebo in Lukasza Dr. Lukea Gottwalda zaradi kraje delov pesmi \xc2\xbbI Wanna Be Your Boyfriend,\xc2\xab\xc2\xa0ki naj bi jih uporabili pri pesmi \xc2\xbbGirlfriend.\xc2\xab Dr. Luke je branil Avril Lavigne: \xc2\xbbZ Avril sva to pesem napisala skupaj \xe2\x80\xa6 Vklju\xc4\x8duje podobne akorde kot pesmi glasbene skupine Blink-182 in nekatere zna\xc4\x8dilnosti bi lahko na\xc5\xa1li tudi v pesmi glasbene skupine Sum 41. A to je pesem Sex Pistolsov, ne Rubinoosov.\xc2\xab Januarja 2008 so zaklju\xc4\x8dili s to\xc5\xbebo in sprejeli sporazum, ki pa ga javnosti niso razkrili.\n_START_SECTION_\nFilmska kariera\n_START_PARAGRAPH_\nAvril Lavigne se je kmalu po za\xc4\x8detku svoje glasbene kariere pri\xc4\x8dela zanimati tudi za igranje v filmih in na televiziji. Pravi, da se je za to odlo\xc4\x8dila sama. \xc4\x8ceprav so ji bila leta izku\xc5\xa1enj s snemanjem videospotov v prid, je priznala, da je najve\xc4\x8d strahu pred nastopanjem pred kamerami pregnalo to, da je veliko prepevala v javnosti. Dejala je, da je videospot za pesem \xc2\xbbNobody's Home\xc2\xab\xc2\xa0vklju\xc4\x8deval najve\xc4\x8d \xc2\xbbigranja.\xc2\xab Na televiziji se je prvi\xc4\x8d pojavila leta 2002, ko je zaigrala v televizijski seriji Sabrina, najstni\xc5\xa1ka \xc4\x8darovnica, kjer je skupaj s svojo glasbeno skupino v nekem no\xc4\x8dnem klubu nastopila s pesmijo \xc2\xbbSk8er Boi.\xc2\xab Kasneje se pojavila v filmu Going the Distance (2004). Glavni lik iz filma nanjo naleti v zaodrju podelitve nagrad MuchMusic Video Awards po njenem nastopu s pesmijo \xc2\xbbLosing Grip.\xc2\xab_NEWLINE_V igralski posel je Avril Lavigne vstopila previdno in pri\xc4\x8dela z manj\xc5\xa1imi vlogami. Novembra 2005 je po avdiciji odpotovala v Novo Mehiko, kjer je posnela en sam prizor filma The Flock (2007). V filmu je zaigrala Beatrice Bell, dekle osumljenca zlo\xc4\x8dina, poleg nje pa sta zaigrala \xc5\xa1e Claire Danes in Richard Gere. Kasneje je povedala, da ji je pri igranju med premori ve\xc4\x8d nasvetov podal Richard Gere. O svoji vlogi v filmu The Flock je Avril Lavigne dejala: \xc2\xbbTa film sem posnela samo zato, da bi videla, kako je in ne kar sko\xc4\x8dila v [ve\xc4\x8dje igralske projekte] prehitro.\xc2\xab Film The Flock v ameri\xc5\xa1kih kinematografih ni iz\xc5\xa1el, pa tudi drugje je iz\xc5\xa1el \xc5\xa1ele leta 2007, zato filma ne obravnavajo kot filmski prvenec Avril Lavigne. Film je po svetu zaslu\xc5\xbeil 7 milijonov $._NEWLINE_Prvi pomembnej\xc5\xa1i filmski projekt Avril Lavigne je bil animirani film Za \xc5\xbeivo mejo (2006), ki je temeljil na istoimenskem stripu. V filmu je glas posodila oposumki Heather iz Virginije. Med snemanjem filma ni sodelovala z drugimi igralci. Snemanje je kasneje opisala z besedami: \xc2\xbbVsi igralci so snemali individualno in Tim [Johnson, re\xc5\xbeiser] me je s Karey [Kirkpatrick, scenaristko] pozorno usmerjal, ko sem delala, zaradi \xc4\x8desar je \xc5\xa1lo vse kot po maslu; po\xc4\x8dutila sem se tako udobno. \xe2\x80\xa6 To je bilo zanimivo delo, saj sem lahko delala sama in nih\xc4\x8de mi ni te\xc5\xbeil.\xc2\xab Avril Lavigne je dejala, da je bilo delo \xc2\xbbnaravno\xc2\xab\xc2\xa0in \xc2\xbblahko,\xc2\xab\xc2\xa0a med igranjem naj bi kar naprej udarjala ob mikrofon. \xc2\xbbKar naprej sem uporabljala svoje roke in udarjala ob stojalo za mikrofon, kar je povzro\xc4\x8dalo hrup,\xc2\xab\xc2\xa0je dejala. \xc2\xbbZato sta mi Tim in Karey kar naprej dopovedovala, naj mirujem. \xe2\x80\xa6 Te\xc5\xbeko je zaigrati tek ali padanje po stopnicah navzdol, \xc4\x8de pa miruje\xc5\xa1.\xc2\xab\xc2\xa0Avril Lavigne je verjela, da so jo za igranje Heather izbrali zaradi njenega zvezdni\xc5\xa1kega statusa:\xc2\xa0\xc2\xbb[Re\xc5\xbeiser] je mislil, da bo Heather zaradi mene izpadla malce bolj \xe2\x80\xa6 domi\xc5\xa1ljavo.\xc2\xab Film se je premierno predvajal 19. maja 2006 in \xc5\xbee v prvem tednu od izida zaslu\xc5\xbeil 38 milijonov $. Nazadnje je film po svetu zaslu\xc5\xbeil 336 milijonov $._NEWLINE_Decembra 2005 je Avril Lavigne podpisala pogodbo za igranje v filmu Fast Food Nation, ki je temeljil na knjigi Fast Food Nation: The Dark Side of the All-American Meal. Domi\xc5\xa1ljisko upodobitev knjige je re\xc5\xbeiral Richard Linklater, zgodba pa govori o tem, kako hamburgerje oku\xc5\xbeijo iztrebki krav iz klavnic. V filmu, ki velja za njen igralski prvenec, Avril Lavigne igra srednje\xc5\xa1olko, ki je odlo\xc4\x8dena, da krave osvobodi iz klavnic. Film se je premierno predvajal 17. novembra 2006 in v kinematografih ostal enajst tednov. Po svetu je nazadnje zaslu\xc5\xbeil 2 milijona $._NEWLINE_Oba filma, Fast Food Nation in Za \xc5\xbeivo mejo, sta se premierno predvajala na filmskem festivalu v Cannesu, ki ga je obiskala tudi Avril Lavigne. Kasneje je dejala, da je bila po\xc4\x8da\xc5\xa1\xc4\x8dena, ker se je lahko udele\xc5\xbeila filmskega festivala, in zelo ponosna na svoje delo. Ko so jo vpra\xc5\xa1ali, \xc4\x8de se bo osredoto\xc4\x8dila tudi na svojo filmsko kariero, je dejala, da si bo vzela nekaj premora in po\xc4\x8dakala na \xc2\xbbprave vloge v pravih filmih.\xc2\xab\xc2\xa0Zavedala se je, kak\xc5\xa1ne so vloge, ki jih je izbirala. \xc2\xbb\xc5\xbdelela sem pri\xc4\x8deti z manj\xc5\xa1imi vlogami in se nau\xc4\x8diti nekaj o poslu, ne pa da bi se kar vrgla v velik projekt.\xc2\xab Avgusta 2006 je revija Canadian Business Avril Lavigne dodelila sedmo mesto na svojem seznamu najuspe\xc5\xa1nej\xc5\xa1ih kanadskih igralcev v Hollywoodu. Seznam so sestavili glede na pla\xc4\x8do igralcev, povpra\xc5\xa1evanje po njih na internetu, omenjenosti na televiziji in pozornosti medijev.\n_START_SECTION_\nPodjetni\xc5\xa1tvo\n_START_PARAGRAPH_\nLeta 2008 je Avril Lavigne oblikovala lastno linijo obla\xc4\x8dil, imenovano Abbey Dawn, ki je vklju\xc4\x8devala kolekcijo obla\xc4\x8dil ob vrnitvi v \xc5\xa1olo. Linijo je sponzoriralo podjetje Kohl's, ki je linijo v Zdru\xc5\xbeenih dr\xc5\xbeavah Amerike tudi promoviralo. Linijo, ki jo je oblikovala sama, je Avril Lavigne poimenovala po vzdevku, ki so ji ga nadeli kot otroku. Organizacija Kohl's linijo obla\xc4\x8dil Abbey Dawn opisuje kot \xc2\xbbbrand z obla\xc4\x8dili za mlade,\xc2\xab vklju\xc4\x8duje pa zebraste vzorce z motivi zvezd in lobanj v vijoli\xc4\x8dnih, \xc2\xbbtemno ro\xc5\xbenatih in \xc4\x8drnih\xc2\xab\xc2\xa0barvah. Avril Lavigne, ki je \xc5\xa1e pred uradnim izidom obla\xc4\x8dila in nakit nosila na mnogih koncertih, je dejala, da ji izraba njenega imena za promocijo linije ni bila najbolj v\xc5\xa1e\xc4\x8d. \xc2\xbbPravzaprav sem tudi modna oblikovalka. Zelo pomembno se mi zdi, da je vse dobro narejeno in se prilega kupcem, zato vse posku\xc5\xa1am izbolj\xc5\xa1ati.\xc2\xab Linija obla\xc4\x8dil naj bi bila podobna njenemu pisanju besedil in glasbenemu stilu, saj je \xc2\xbbpo izidu prvega albuma ugotovila, kako zelo me zanima tudi moda.\xc2\xab_NEWLINE_Linija obla\xc4\x8dil Abbey Dawn je bila vklju\xc4\x8dena tudi v internetno igro Stardoll, kjer lahko figure uporabniki oble\xc4\x8dejo kot Avril Lavigne. 14. septembra 2009 je Avril Lavigne svojo takrat najnovej\xc5\xa1o linijo obla\xc4\x8dil predstavila na newyor\xc5\xa1kem tednu mode. Avril Lavigne je newyor\xc5\xa1ki teden mode ponovno obiskala leta 2011 skupaj s polsestro svojega fanta, Brodyja Jennerja, Kylie Jenner, ki se je na modni pisti prvi\xc4\x8d pojavila oble\xc4\x8dena v obla\xc4\x8dila iz kolekcije Abbey Dawn. Decembra 2010 so linijo obla\xc4\x8dil preko uradne spletne strani modne linije izdali \xc5\xa1e v petdesetih drugih dr\xc5\xbeavah. \xc2\xbbZabavno je biti dekle in oblikovati obla\xc4\x8dila, ki bi jih \xc5\xbeelela nositi tudi sama,\xc2\xab\xc2\xa0je dejala. \xc2\xbbOblikujem re\xc4\x8di, ki jih ne najdem v drugih trgovinah.\xc2\xab Ob koncu leta 2008 je Avril Lavigne podpisala pogodbo s kanadskim podjetjem Canon za promocijo linije obla\xc4\x8dil s kampanjo, televizijskimi oglasi in podobnim._NEWLINE_Avril Lavigne je svojo prvo di\xc5\xa1avo, Black Star, oblikovala v sodelovanju s podjetjem Procter & Gamble Prestige Products. Oblikovanje di\xc5\xa1ave je Avril Lavigne oznanila 7. marca 2009 preko svoje uradne spletne strani. Di\xc5\xa1ava Black Star, ki vklju\xc4\x8duje hibiskus, slivo in temno \xc4\x8dokolado, je v Evropi iz\xc5\xa1la poleti leta 2009, v Zdru\xc5\xbeenih dr\xc5\xbeavah Amerike in Kanadi pa nekoliko kasneje. Ko so jo vpra\xc5\xa1ali, kaj ime pomeni, je Avril Lavigne odvrnila: \xc2\xbb\xc5\xbdelela sem, da bi bila [stekleni\xc4\x8dka] v obliki zvezde, moji barvi pa sta ro\xc5\xbenata in \xc4\x8drna in izraz 'Black Star' pomeni, da si nekaj druga\xc4\x8dnega, da izstopa\xc5\xa1 iz gne\xc4\x8de, da sega\xc5\xa1 po zvezdah; sporo\xc4\x8dilo di\xc5\xa1ave je, da mora\xc5\xa1 slediti svojim sanjam, da je v redu, \xc4\x8de si edinstven in da mora\xc5\xa1 biti, kdor si.\xc2\xab Di\xc5\xa1ava Black Star je leta 2010 dobila naziv \xc2\xbbnajbolj\xc5\xa1e \xc5\xbeenske di\xc5\xa1ave\xc2\xab\xc2\xa0organizacije Cosmetic Executive Women (CEW). Po di\xc5\xa1avi Black Star je Avril Lavigne julija 2010 izdala svojo drugo di\xc5\xa1avo, Forbidden Rose, ki so jo oblikovali v dveh letih. Vklju\xc4\x8duje rde\xc4\x8de jabolko, breskev, poper, lotus, heliotrop in vanilijo. Tudi sporo\xc4\x8dilo te di\xc5\xa1ave naj bi bilo \xc2\xbbsledenje svojim sanjam,\xc2\xab slogan pa je bil \xc2\xbbSi drzne\xc5\xa1 odkriti?\xc2\xab V reklami za di\xc5\xa1avo se Avril Lavigne pojavi na gotskem vrtu, kjer najde vijoli\xc4\x8dno vrtnico. Svojo tretjo di\xc5\xa1avo, Wild Rose, je Avril Lavigne izdala avgusta 2011, reklamo pa je posnela \xc5\xbee pozno leta 2010. Slogan te di\xc5\xa1ave je: \xc2\xbbSi drzne\xc5\xa1 odkriti ve\xc4\x8d?\xc2\xab Di\xc5\xa1ava vklju\xc4\x8duje mandarino, slivo, grenivko, orhidejo, mu\xc5\xa1katni ore\xc5\xa1\xc4\x8dek in cr\xc3\xa8me br\xc3\xbbl\xc3\xa9e._NEWLINE_Januarja 2010 je Avril Lavigne pri\xc4\x8dela sodelovati z Disneyjem pri izdelovanju izdelkov za promocijo filma Alica v \xc4\x8cude\xc5\xbeni de\xc5\xbeeli, kamor so vklju\xc4\x8dili tudi obla\xc4\x8dila iz linije Abbey Dawn. Njena obla\xc4\x8dila so razstavili tudi pri Modnem in\xc5\xa1titutu oblikovanja in tr\xc5\xbeenja v Kaliforniji, kjer so jih pustili od maja do septembra 2010 ob kostumih iz filma Alica v \xc4\x8cude\xc5\xbeni de\xc5\xbeeli, ki jih je oblikovala Colleen Atwood.\n_START_SECTION_\nDobrodelnost\n_START_PARAGRAPH_\nAvril Lavigne je sodelovala z najrazli\xc4\x8dnej\xc5\xa1imi dobrodelnimi ustanovami, kot so Make Some Noise, Amnesty International, Erase MS, AmericanCPR.org, Camp Will-a-Way, Music Clearing Minefields, U.S. Campaign for Burma, Make-a-Wish Foundation in War Child. Pojavila se je tudi v oglasih kampanje YouthAIDS organizacije ALDO, katere namen je bil izobraziti mlade ljudi o HIV-u in AIDS-u. Poleg tega je 28. februarja 2007 v cenrtu Bell v Montrealu, Quebec, Kanada, nastopila na dobrodelnem koncertu organizacije ALDO in Unicefa, Unite Against AIDS. Novembra 2010 je Avril Lavigne nastopila na prireditvi Clinton Global Initiative._NEWLINE_Avril Lavigne je med svojo turnejo iz leta 2005 sodelovala tudi z neprofitno organizacijo za varovanje okolja, Reverb. Za kompilacijo Peace Songs organizacije War Child je posnela lastno razli\xc4\x8dico pesmi\xc2\xa0\xc2\xbbKnockin' on Heaven's Door,\xc2\xab\xc2\xa0za kompilacijo Instant Karma: The Amnesty International Campaign to Save Darfur pa razli\xc4\x8dico pesmi\xc2\xa0\xc2\xbbImagine\xc2\xab\xc2\xa0Johna Lennona. 12. junija 2007 je kompilacijo izdala organizacija Amnesty International, ves dobi\xc4\x8dek od zaslu\xc5\xbeka pa so namenili pomo\xc4\x8di krizi v Darfurju._NEWLINE_5. decembra 2009 je Avril Lavigne odpotovala v Mexico City, kjer je nastopila na najve\xc4\x8dji dobrodelni prireditvi Latinske Amerike, \xc2\xbbTeleton.\xc2\xab\xc2\xa0Tam je izvedla akusti\xc4\x8dno razli\xc4\x8dico svojih uspe\xc5\xa1nic \xc2\xbbComplicated\xc2\xab\xc2\xa0in \xc2\xbbGirlfriend,\xc2\xab\xc2\xa0poleg nje pa sta nastopila \xc5\xa1e \xc4\x8dlana njene skupine, Evan Taubenfeld in Jim McGorman. Leta 2010 je Avril Lavigne skupaj z mnogimi drugimi mladimi ustvarjalci izvedla lastno razli\xc4\x8dico K'naanove pesmi \xc2\xbbWavin' Flag\xc2\xab\xc2\xa0za pomo\xc4\x8d \xc5\xbertvam potresa na Haitiju januarja 2011._NEWLINE_14. septembra 2010 je Avril Lavigne ustanovila svojo dobrodelno organizacijo, imenovano The Avril Lavigne Foundation. \xc5\xbde naslednjega dne so ustvarili uradno spletno stran organizacije. Organizacija pomaga mladim ljudem z raznimi boleznimi in te\xc5\xbeavami, hkrati pa sodeluje tudi z najrazli\xc4\x8dnej\xc5\xa1imi drugimi dobrodelnimi organizacijami, Easter Seals, Make-A-Wish in Erase MS (z zadnjima dvema je Avril Lavigne sodelovala tudi sama). Avril Lavigne pravi, da jo je k temu, da je ustanovila lastno dobrodelno organizacijo, navdihnilo njeno sodelovanje z organizacijo Make-A-Wish: \xc2\xbbResni\xc4\x8dno sem si \xc5\xbeelela storiti ve\xc4\x8d.\xc2\xab Na uradni spletni strani svoje dobrodelne organizacije je napisala: \xc2\xbbVedno sem iskala na\xc4\x8dine, s katerimi bi lahko nekomu pomagala, kajti menim, da smo za vse odgovorni vsi.\xc2\xab Trevor Neilson, lastnik dobrodelne organizacije Global Philanthropy Group, pri kateri je zaposlenih dvanajst ljudi, je Avril Lavigne skupaj z drugimi zvezdniki, kot je John Legend, pohvalil za njeno dobrodelno delo, predvsem za ustanovitev samostojne dobrodelne organizacije.\n_START_SECTION_\nJavna podoba\n_START_PARAGRAPH_\nAvril Lavigne z ve\xc4\x8d kot 30 milijoni prodanimi izvodi albumov po svetu velja za eno izmed najbolje prodajanih glasbenikov vseh \xc4\x8dasov. V Zdru\xc5\xbeenih dr\xc5\xbeavah Amerike je Avril Lavigne prodala ve\xc4\x8d kot 10 milijonov izvodov albumov, zaradi \xc4\x8desar si je prislu\xc5\xbeila ve\xc4\x8d certifikacij s strani organizacije RIAA. Leta 2009 ji je revija Billboard dodelila deseto mesto na svojem seznamu \xc2\xbbnajbolj\xc5\xa1i 2000. let.\xc2\xab Zasedla je tudi osemindvajseto mesto seznama najbolje prodajanih ustvarjalcev v Zdru\xc5\xbeenih dr\xc5\xbeavah Amerike glede na prodajo singlov in albumov. Avril Lavigne je prepoznavna tudi po tem, da je mediji najve\xc4\x8dkrat ne obravnavajo kot seks simbol. Sama pravi, da se ne \xc5\xbeeli izpostavljati na tak na\xc4\x8din. Kljub temu je leta 2011 zasedla \xc5\xa1tiriintrideseto mesto na seznamu \xc2\xbbnajprivla\xc4\x8dnej\xc5\xa1ih 100\xc2\xab\xc2\xa0revije Maxim in \xc5\xa1tiriinsedemdeseto mesto na seznamu \xc2\xbb100 najprivla\xc4\x8dnej\xc5\xa1ih \xc5\xbeensk na svetu\xc2\xab\xc2\xa0revije FHM._NEWLINE_Ko je Avril Lavigne prvi\xc4\x8d pritegnila pozornost javnosti, je bila poznana zaradi svojega de\xc5\xa1kega sloga obla\xc4\x8denja, predvsem po svoji kombinaciji de\xc5\xa1kih majic z vre\xc4\x8dastimi hla\xc4\x8dami. Najve\xc4\x8dkrat je nosila vre\xc4\x8dasta obla\xc4\x8dila, \xc4\x8devlje znamke converse, elasti\xc4\x8dne zapestne trakove, v\xc4\x8dasih pa celo vezalke s \xc4\x8devljev, zavezane okoli njenih prstov. Med fotografiranjem za razne revije nikoli ni nosila \xc2\xbbble\xc5\xa1\xc4\x8de\xc4\x8dih obla\xc4\x8dil,\xc2\xab\xc2\xa0saj so ji bile bolj v\xc5\xa1e\xc4\x8d \xc2\xbbstare, razvle\xc4\x8dene majice.\xc2\xab Zaradi njene glasbe in sloga obla\xc4\x8denja so ji mediji nadeli vzdevek \xc2\xbbpop punk princeska.\xc2\xab Obo\xc5\xbeevalci in mediji so jo ve\xc4\x8dkrat ozna\xc4\x8dili tudi za\xc2\xa0\xc2\xbbanti-Britney,\xc2\xab\xc2\xa0predvsem zaradi njene manj komercialne in \xc2\xbbresni\xc4\x8dne\xc2\xab\xc2\xa0podobe, pa tudi zato, ker je Avril Lavigne opazno svojeglava. Sama je o tem dejala: \xc2\xbbNisem izmi\xc5\xa1ljena, ne govorim tistega, kar mi re\xc4\x8dejo, naj povem in ne obna\xc5\xa1am se tako, kot mi naro\xc4\x8dajo. Zaradi tega mi pravijo anti-Britney, \xc4\x8deprav to v resnici nisem.\xc2\xab Do novembra 2002 pa je Avril Lavigne prenehala nositi kravate, saj naj bi se oble\xc4\x8dena vanje po\xc4\x8dutila, kot da bi \xc2\xbbnosila kostum.\xc2\xab Sama se je zavestno potrudila zato, da je v ospredju njene kariere ostala njena glasba in ne njena podoba. \xc2\xbbRoko na srce, ne \xc5\xbeelim prodajati seksa,\xc2\xab\xc2\xa0je dejala. \xc2\xbbMislim, da je to bedno in nizkotno. Veliko ve\xc4\x8d imam za povedati.\xc2\xab_NEWLINE_Avril Lavigne je kasneje, ob izidu svojega drugega albuma, Under My Skin, prevzela bolj gotsko podobo, saj je de\xc5\xa1ka obla\xc4\x8dila zamenjala za \xc4\x8drne baletne obleke, njeno podobo pa so mediji pri\xc4\x8deli opisovati kot \xc2\xbbnemirno.\xc2\xab Tudi po izidu albuma The Best Damn Thing je naredila nekaj sprememb; med drugim si je lase pobarvala na blond, en pramen pa na ro\xc5\xbenato, pri\xc4\x8dela je nositi bolj \xc5\xbeenstvena obla\xc4\x8dila, vklju\xc4\x8dno z \xc2\xbboprijetimi kavbojkami in visokimi petami\xc2\xab in pri\xc4\x8dela se je pojavljati na naslovnicah revij, kot je Harper's Bazaar. Svoj novi stil je Avril Lavigne branila z besedami: \xc2\xbbPravzaprav ni\xc4\x8desar ne ob\xc5\xbealujem. Saj veste, pasovi in kravate in vse to \xe2\x80\xa6 Takrat in tam je bilo to primerno. Zdaj pa sem odrasla in prerasla ta stil glasbe.\xc2\xab Sedaj je bolj zdravo in trenira jogo, nogomet, hokej, surfanje in rolanje.\n_START_SECTION_\nTatuji\n_START_PARAGRAPH_\nLe nekaj tatujev Avril Lavinge je unikatnih; ve\xc4\x8dino tatujev si je vtetovirala skupaj s prijatelji. Znotraj njenega levega zapestja ima vtetovirane majhne zvezde, ki so enake zvezdam na naslovnici njenega debitantskega albuma. Glasbenik in njen bli\xc5\xbenji prijatelj Ben Moody ima vtetoviran identi\xc4\x8den tatu. Pozno leta 2004 si je vtetovirala ro\xc5\xbenato srce okoli \xc4\x8drke \xc2\xbbD,\xc2\xab\xc2\xa0posve\xc4\x8deno njenemu takratnemu fantu in kasnej\xc5\xa1emu mo\xc5\xbeu, Derycku Whibleyju. Marca 2010, \xc5\xbee po njunem razhodu, sta si Deryck Whibley in Avril Lavigne za njegov trideseti rojstni dan vtetovirala enaka tatuja. Kmalu zatem, aprila, si je Avril Lavigne na zapestje vtetovirala \xc5\xa1e dva tatuja: \xc5\xa1tevilko \xc2\xbb30\xc2\xab\xc2\xa0in strelo. Njen biv\xc5\xa1i fant, Brody Jenner, si je za uho vtetoviral enako strelo. Poleg tega ima na levi podlakti vtetoviran tatu \xc2\xbbAbbey Dawn\xc2\xab\xc2\xa0(\xc2\xbbAbbey Dawn\xc2\xab\xc2\xa0je ime njene linije obla\xc4\x8dil). Julija 2010 si je pod desno dojko vtetovirala ime \xc2\xbbBrody.\xc2\xab_NEWLINE_Njena ljubezen do tatujev je veliko pozornosti medijev pritegnila maja 2010, ko si je skupaj z Brodyjem Jennerjem na rebra vtetovirala besedo \xc2\xbbfuck.\xc2\xab Avril Lavigne se je pojavila na junijski/julijski naslovnici revije Inked, kjer je spregovorila o svojih tatujih in nekatere celo pokazala. \xc4\x8ceprav je tudi verbalno potrdila, da si je vtetovirala besedo \xc2\xbbfuck\xc2\xab\xc2\xa0in celo dejala, da je to njena \xc2\xbbnajljub\xc5\xa1a beseda,\xc2\xab tatuja ni \xc5\xbeelela pokazati na fotografijah. V \xc4\x8dlanku je dodala, da si \xc2\xbbneko\xc4\x8d \xc5\xbeeli vtetovirati veliko srce z mojim imenom. \xe2\x80\xa6 A po\xc4\x8dakala bom \xc5\xa1e nekaj let, da vidim \xc4\x8de si tega resni\xc4\x8dno \xc5\xbeelim. Po\xc4\x8dakala bom, da v moje \xc5\xbeivljenje spet pride nekdo poseben.\xc2\xab Poleg tega je v intervjuju z revijo Inked povedala, da pred tetoviranjem ne premi\xc5\xa1ljuje veliko: \xc2\xbbZame se vse odlo\xc4\x8ditve zgodijo v trenutku. Tako je tudi z vsemi mojimi tatuji, zanje se odlo\xc4\x8dim v sekundi in \xc5\xa1e v isti sekundi jih dobim.\xc2\xab\n_START_SECTION_\nZakon z Deryckom Whibleyjem\n_START_PARAGRAPH_\nAvril Lavigne je z Deryckom Whibleyjem, glavnim pevcem in kitaristom skupine Sum 41, pri\xc4\x8dela hoditi, ko je imela devetnajst let, leta 2003, spoznala pa sta se \xc5\xbee dve leti prej, leta 2001, ko je bila stara sedemnajst let. Samo nekaj tednov preden sta se spoznala je Avril Lavigne v nekem intervjuju omenila, da trenutno ne hodi z nikomer, saj njeni telesni stra\xc5\xbearji prestra\xc5\xa1ijo fante. Junija 2005 je Deryck Whibley Avril Lavigne presenetil s potovanjem v Benetke, kjer sta se med drugim tudi peljala z gondolo in organizirala romanti\xc4\x8den piknik, 27. junija pa jo je zasnubil._NEWLINE_Na za\xc4\x8detku si je \xc5\xbeelela \xc2\xbbrock n' rollerske, gotske poroke,\xc2\xab\xc2\xa0a priznala je, da je imela pomisleke o nasprotovanju tradiciji. \xc2\xbbO svojem poro\xc4\x8dnem dnevu sem sanjala \xc5\xbee vse odkar sem bila majhna deklica. Morala sem nositi belo obleko. \xe2\x80\xa6 Ljudje so mislili, da bom [nosila] \xc4\x8drno poro\xc4\x8dno obleko, in najbr\xc5\xbe bi jo. A hkrati sem se spra\xc5\xa1evala, kaj si bom mislila, ko bom te fotografije gledala \xc4\x8dez dvajset let, saj bi si morda takrat \xc5\xbeelela biti v stilu. Nisem si \xc5\xbeelela, da bi si takrat mislila: 'O, zakaj sem imela tak\xc5\xa1no frizuro?'\xc2\xab_NEWLINE_Poroka se je odvila 15. junija 2006 pred okoli 110 gosti na zasebni posesti v Montecitu, Kalifornija. Avril Lavigne je, oble\xc4\x8dena v poro\xc4\x8dno obleko, ki jo je oblikovala Vera Wang, s svojim o\xc4\x8detom Jean-Claudeom Lavigneom do oltarja odkorakala ob spremljavi Mendelssohnove \xc2\xbbPoro\xc4\x8dne kora\xc4\x8dnice.\xc2\xab\xc2\xa0Za glavni barvi poroke je izbrala rde\xc4\x8do in belo; tudi \xc5\xa1opek so sestavljale rde\xc4\x8de vrtnice. Eno uro pred sprejemom so gostom postregli s koktajli, po poroki pa so organizirali tudi ve\xc4\x8derjo. Med prvim plesom Avril Lavigne in Derycka Whibleyja so vrteli pesem \xc2\xbbIris\xc2\xab\xc2\xa0glasbene skupine Goo Goo Dolls._NEWLINE_Sedem mesecev po poroki je Avril Lavigne dejala, da je \xc2\xbbnajbolj\xc5\xa1a stvar v \xc5\xbeivljenju\xc2\xab\xc2\xa0Derycka Whibleyja, saj naj bi zaradi nje v za\xc4\x8detku njunega razmerja prenehal uporabljati mamila. \xc2\xbbNe jemlje drog. Jasno mi je, da jih v\xc4\x8dasih je, saj je o tem govoril z mano, a \xc5\xbee na za\xc4\x8detku najinega razmerja sem mu dala vedeti, da s tak\xc5\xa1nim \xc4\x8dlovekom ne bi hodila. \xc5\xa0e nikoli v \xc5\xbeivljenju nisem poskusila kokaina in na to sem zelo ponosna. Sem stoodstotno proti drogam.\xc2\xab Zakon je trajal malo ve\xc4\x8d kot tri leta. 17. septembra 2009 so oznanili, da sta se Avril Lavigne in Deryck Whibley raz\xc5\xa1la in da bosta kmalu podpisala tudi lo\xc4\x8ditvene papirje. 9. oktobra 2009 je Avril Lavigne vlo\xc5\xbeila zahtevo za lo\xc4\x8ditev in hkrati izdala tudi izjavo o razhodu: \xc2\xbbHvale\xc5\xbena sem za najin skupni \xc4\x8das ter hvale\xc5\xbena za in blagoslovljena s prijateljstvom.\xc2\xab Zakon se je tudi uradno kon\xc4\x8dal 16. novembra 2010."